Tweede polisiebeampte in soveel dae vermoor(Foto: SA Polisie) ŉ Tweede polisiebeampte is dié naweek in Kwaggafontein in Mpumalanga dood nadat hy en kollegas gisteraand op ŉ kaping gereageer het. Konst. Thabo Mdluli en nog twee polisielede was op patrollie op die R573 naby Vlaklaagte toe hulle langs die pad op ŉ Toyota Corolla met sy noodligte aan afgekom het, het kol. Brenda Muridili, polisiewoordvoerder, gesê. Die drie beamptes het die voertuig genader waarna dit weggejaag het. Die polisielede het die motor in ŉ jaagtog agternagesit totdat die Toyota ná ŉ paar kilometer stilgehou het. “Een van die insittendes het uitgeklim en op die polisie losgebrand. “Die polisie het teruggevuur, maar Mdluli is getref,” het sy gesê. Terwyl sy kollegas Mdluli se lewe probeer red het, het sommige van die verdagtes te voet verder gevlug. ŉ Oorblywende insittende het aan die polisie gesê die verdagtes wat gevlug het, het hom as gyselaar aangehou nadat hulle sy motor gekaap het. Hy beweer die drie verdagtes was in ŉ wit motor met ŉ blou lig op. Dié voertuig het glo kort ná die kaping vertrek. Voordat die verdagtes met hom verder kon ry, het die polisie opgedaag, het die man gesê. Die polisie het sy 72 uur-aktiveringsplan in werking gestel om na die aanvallers te soek. Die nasionale polisiekommissaris, genl. Khehla Sitole, het sy medelye teenoor Mdluli se gesin betuig. “Ons moet alles moontlik doen om dié mense wat hulle as polisiebeamptes voordoen en niksvermoedende, wetsgehoorsame burgers kaap, aan te keer. “Hulle moet in hegtenis geneem en vervolg word vir die dood van ons kollega, asook die kaping,” het Sitole gesê. Maroela Media het gister berig ŉ KwaZulu-Natalse polisiebeampte is Vrydagaand dood toe minstens twee mans hom by sy huis ingewag en op hom losgebrand het. Konst. Xolani Zulu (32) het Vrydag teen 19:30 by sy huis in KwaNyuswa opgedaag. Hy was nie aan diens nie. Die verdagtes het met vermoedelik ŉ geweer en ŉ handwapen op hom losgebrand. Hy is op die toneel dood. Zulu, ŉ getroude man met drie jong kinders, was verbonde aan die KwaNdengezi-polisiestasie en is al agt jaar lank ŉ polisiebeampte.